Παναγιώτης Μελτέμης

Ο Παναγιώτης Κ. Παπαδόπουλος (1918-1978), περισσότερο γνωστός υπό το λογοτεχνικό ψευδώνυμό του ως Παναγιώτης Μελτέμης, ήταν Μεσσήνιος ποιητής και πεζογράφος.

Βιογραφία 
Γεννήθηκε στο Κοπανάκι Μεσσηνίας το 1918. Μαθήτευσε στο Ημιγυμνάσιο Αετού, στο Γυμνάσιο Κυπαρισσίας και στο Γυμνάσιο Μελιγαλά. Σπούδασε στη Νομική σχολή του Πανεπιστημίου Αθηνών και σταδιοδρόμησε ως διοικητικός υπάλληλος του Ι.Κ.Α. Έλαβε μέρος στην Εθνική Αντίσταση.

Στα ελληνικά γράμματα εμφανίστηκε πριν από τον πόλεμο, δημοσιεύοντας πεζά και ποιήματά του στις εφημερίδες «Θάρρος» της Καλαμάτας και «Μακεδονία» της Θεσσαλονίκης. Ήταν μέλος της συντακτικής επιτροπής της εφημερίδας "Ελεύθερη Μεσσηνία". Συνεργάστηκε με εκδοτικούς οίκους ως μεταφραστής. Έργα του διακρίθηκαν σε λογοτεχνικούς διαγωνισμούς: το διήγημά του  «Η Μηλίτσα» απέσπασε το πρώτο βραβείο στον διαγωνισμό διηγήματος της Εργατικής Εστίας (1948), ενώ στον ποιητικό διαγωνισμό του περιοδικού «Εκλογή», με θέμα τη μετάφραση του σονέτου του Philippe Desportes, "Icare chut ici", η μετάφρασή του κατέλαβε την δεύτερη θέση (1949). Έγραψε ποιήματα, διηγήματα, μυθιστόρημα και μετέφρασε πεζά και θεατρικά έργα από τα γαλλικά, ιταλικά και αγγλικά. Το πρώτο του βιβλίο με διηγήματα «Η Μηλίτσα και άλλα διηγήματα» το εξέδωσε το 1950. Ακολούθησε η ποιητική συλλογή «Τα Χωριάτικα» (1957) και το μυθιστόρημα «Έρημα Σημάδια» (1963).

Συνεργάστηκε με διάφορες εφημερίδες και περιοδικά, όπως το περιοδικό «Ο Λογοτέχνης», οι εφημερίδες «Μεσσηνιακή Αναγέννηση» και «Ηχώ της Μεσσηνίας» , στις οποίες διατηρούσε μόνιμες στήλες ευθυμογραφήματος με τίτλους, αντιστοίχως : «Οι κουβέντες του Μητσιοτάση» και «Τζιαναμπέτικα», καθώς και με άλλα έντυπα.

Έργα
 Η Μηλίτσα και άλλα διηγήματα [διηγήματα] (1950)
 Τα χωριάτικα [ποίηση] (1957)  
 Έρημα σημάδια [μυθιστόρημα] (1963)

Παραπομπές

Βιβλιογραφία
 Δημητρακόπουλος Ηλίας Ε., «Ο ρεαλισμός της αθωότητας στην ποίηση του Παναγιώτη Μελτέμη», Μεσσηνιακό Ημερολόγιο 3 (2009), σσ. 329-341.
 Ζωτόπουλος Κ., «Εισαγωγή στο έργο του Π. Μελτέμη», Μεσσηνιακό Ημερολόγιο 2 (2008), σσ. 491-492.
 Ζωτόπουλος Κ. (επιμ.), «Λαογραφική ποίηση: Οκτώ ανέκδοτα ποιήματα του Παναγιώτη Μελτέμη»,  Μεσσηνιακό Ημερολόγιο 4 (2010), σσ. 433-436.
 Καράμπελας Ν., Μεσσηνιακό Βιογραφικό Λεξικό, Καλαμάτα 1962.
 Κατσαδώρος Γεώργιος, «Η λαογραφική ποίηση του Παναγιώτη Μελτέμη» Λαογραφία [Δελτίον της Ελληνικής Λαογραφικής Εταιρείας] MΓ΄(2017), σσ. 201-226.
 Κωνσταντινίδης Κ.Χ., «Ο ποιητής και πεζογράφος Παναγιώτης Μελτέμης», Μεσσηνιακό Ημερολόγιο 2 (2008), σσ. 496-500.
 «Ντοκουμέντο, Παναγιώτη Μελτέμη (1918-1978): Στο τρελλάδικο», Οροπέδιο 11 (2012), σσ. 829-835.
 Μπίκος Π., «Η διηγηματογραφία του Παναγιώτη Μελτέμη», Μεσσηνιακό Ημερολόγιο 2 (2008), σσ.501-504.
 Παυλάκου Τόνια, «Το ποιητικό έργο του Παναγιώτη Μελτέμη», Φιλιατρά 208 (Οκτώβριος-Δεκέμβριος 2012), σσ. 50-56.
 Πιτταράς Δ., Μεσσήνιοι Δημιουργοί, 1999, σσ. 223-226.
 Σταμάτης Κ., Η λογοτεχνία της Μεσσηνίας, Αθήνα 2000, σσ. 222-225.
 Χαντζή Δήμητρα Σ., «Το παζάρι του Κοπανακίου στο ποιητικό έργο του Παναγιώτη Μελτέμη», Φιλιατρά 227 (Ιούλιος-Δεκέμβριος 2017), σσ. 90-97.
 Χατζηβασιλείου Γ., «Ματιές στο ποιητικό έργο του Παναγιώτη Μελτέμη», Μεσσηνιακό Ημερολόγιο 2 (2008), σσ. 493-495.

Νεοέλληνες ποιητές
Νεοέλληνες λογοτέχνες